Covid-19-entstof 'doeltreffend, veilig' – Solidariteit | Maroela Media
Flip Buys, hoof van die Solidariteit Beweging, kry die Covid-19-inenting. (Foto: Verskaf)
Die Solidariteit Beweging het ná deeglike navorsing standpunt ingeneem dat die entstof teen Covid-19 doeltreffend én veilig is.
Die organisasie voel wel sterk daaroor dat niemand hoegenaamd verplig mag word om die entstof teen Covid-19 te ontvang nie en dat die private sektor op groot skaal betrokke moet raak by die aanskaf van entstofdosisse sodat inenting vinniger kan plaasvind.
Uitvoerende hoofde van Solidariteit, insluitend Flip Buys, voorsitter van die Solidariteit Beweging, het self Vrydag die Covid-19-inenting ontvang.
Die Solidariteit Navorsingsinstituut (SNI) het in 'n wetenskaplike verslag bevind het dat Pfizer, Moderna, AstraZeneca en Johnson & Johnson se entstowwe "doeltreffend" is om hospitalisasie en sterftes weens Covid-19 te voorkom. Mense wat die entstof kry kan wel steeds later Covid-19 opdoen en simptome toon.
Kliniese toetse wat deur entstofvervaardigers gedoen is, wys dat Pfizer sowat 95% beskerming teen ernstige Covid-19-simptome bied. Johnson & Johnson bied 67% beskerming. Dié twee entstowwe word tans in Suid-Afrika toegedien.
Pfizer se entstof teen Covid-19. (Foto: Unsplash)
Navorsers verbonde aan die SNI kon ná die ontleding van internasionale data vasstel dat daar in Israel, die Verenigde Koninkryk en Hongarye 'n direkte verband is tussen die toediening van entstowwe en 'n afname in veral hospitalisering en sterftes weens Covid-19.
Die Solidariteit Beweging kan egter op grond van internasionale data nié die Chinese entstof SinoVac of die Russiese Sputnik V-entstof vir gebruik aanbeveel nie.
Luidens die verslag is die beskikbaarheid van bestaande data oor dié twee entstowwe nog onvoldoende en kan geen gevolgtrekking in dié stadium oor die doeltreffendheid daarvan gemaak word nie.
Die SNI sê voorts dit is belangrik om daarop te let dat al die Covid-19-entstowwe nie identies is nie, aangesien daar uiteenlopende tegnologieë in entstofontwikkeling gebruik word en dus ook wesenlike verskille in gerapporteerde doeltreffendheid.
Die SNI het ook in sy verslag bevind dat die betrokke entstowwe tot 'n groot mate veilig is en dat die kans op ernstige newe-effekte uiters beperk is.
"Dit is eenvoudig nie waar dat groot getalle mense doodgaan weens die entstof nie. Die risiko vir bloedklonte en hartverwante newe-effekte is klein [sowat 0,2%]. Meeste van die newe-effekte wat aangemeld is, is lig en stem ooreen met dié van enige ander entstof," sê Connie Mulder, hoof van die SNI.
"Soos enige ander medikasie is daar newe-effekte, maar vir die meeste mense is die risiko wat Covid-19 inhou, baie hoër as die risiko wat die entstowwe inhou."
Matige simptome wat die inenting tot gevolg kan hê, sluit in hoofpyn, koors, lighoofdigheid en 'n seer arm waar die inenting toegedien is. Dit is egter alles tekens dat die immuunstelsel aan die werk is, sê Mulder.
Connie Mulder, hoof van die SNI. (Foto: Reint Dykema)
Mulder het ook verduidelik dat die entstof self nie Covid-19 kan veroorsaak of oordra nie, aangesien die entstof geen virale Covid-19-proteïen bevat nie. Hy sê dit gebeur wel soms dat mense Covid-19 opdoen terwyl hulle in die ry wag vir die inenting en dan vermoed dat die inenting hulle Covid-19 gegee het.
Mulder gee wel toe dat die langtermyneffekte van Covid-19-entstowwe nie in dié stadium bekend is nie, aangesien inentings nog net die afgelope sewe maande toegedien word. Hy meen egter die kans op langtermyn-newe-effekte is uiters skraal.
"Entstowwe is nie 'n nuwe verskynsel nie en wetenskaplikes maak staat op mediese navorsing van die afgelope 80 jaar. Die geskiedenis wys vir ons dat die meeste newe-effekte binne twee maande nadat die persoon ingeënt is, voorkom.
Meeste van die materiaal in die entstof, wat gebruik word om 'n immuunreaksie te stimuleer, word boonop binne 'n paar dae deur jou liggaam uitgeskei."
Luidens die verslag kan ivermektien gebruik word as behandeling van Covid-19. Daar word wel daarop gewys dat entstowwe en ivermektien nie teenoor mekaar gestel moet word nie, aangesien die entstowwe per definisie voorkomend van aard is terwyl ivermektien waarskynlik 'n doeltreffende behandeling vir Covid-19 is, veral in die vroeë fases van die siekte.
Mulder sê hoewel daar nie in dié stadium genoegsame bewyse is om met sekerheid te sê dat ivermektien doeltreffend is vir die behandeling van Covid-19 nie, is dit beslis veilig vir menslike gebruik en kan dit dus nie skade doen om te probeer nie.
Só sê Solidariteit
"Die data wys dat daar een risiko is wat baie groter is as entstowwe, en dit is om nié entstowwe te gebruik nie. Sou jy besluit om nie ingeënt te word nie, moet jy die risiko's wat daarmee gepaardgaan ernstig in ag neem. Dit sluit in jou gesondheid, die kanse om Covid-19 op te doen en ook die risiko om Covid-19 aan ander mense oor te dra," lui die verslag.
Mulder sê indien die inentingsveldtog nie vinnig op dreef kom nie, Covid-19 derduisende lewens sal eis en die land se ekonomie verder inmekaar sal tuimel.
Die SNI wys in sy verslag daarop dat die Suid-Afrikaanse regering se entstofprogram 'n volslae mislukking is. "Indien ons wag vir die regering om entstowwe aan die breër Suid-Afrikaanse publiek beskikbaar te stel, gaan nog 'n vierde en vyfde vlaag van Covid-19 Suid-Afrika tref voordat enige beduidende aantal mense daarteen ingeënt is."
Daarom beveel die SNI aan dat die private sektor self plan moet maak om entstowwe te bekom en dat Suid-Afrikaners nie net moet kan kies of hulle wel die entstof wil hê nie, maar ook wátter entstof hulle ontvang.
Buys sê die organisasie kan uit die bevindinge in die verslag sy lede aanmoedig om wel die entstowwe te gebruik, op voorwaarde dat elkeen self 'n verantwoordelike besluit kan neem en sy eie unieke omstandighede in ag sal neem.
Laai die verslag hier af: http://soli.online/2yr
entstof In die nuus koronavirus Solidariteit
Bibberweer dié week verwag
"…Covid-19-entstof 'doeltreffend, veilig' – Solidariteit…"
Ek het ook geen besware teen die entstof nie, alhowel ek dit nie gaan vat nie. Dis net effens…..komies?….. hoedat bekendes ons probeer oorreed om ingeënt te word. Binnekort gaan al die kerke se dominees seker ook wys hoe hulle ingeënt word. :):)
Jy moet ingeteken wees om te stem20-23Jy moet ingeteken wees om te stem
Dit maak sin maar ek hoop ons jong mense kan n natuurlike immuniteit opbou. My seun was verlede jaar April op n "cruise ship" was siek aan boord en het nog nie weer siekte simpsome gehad nie. Todat hul meer weet oor die inenting is word hul minder geraak deur die virus as die inenting.
Met ander woorde die navorsing het nie bewys dat daar NIE 'n langtermyn effek gaan wees nie maar ons word ten sterkste aanbeveel om die entstof te neem?
Jy moet ingeteken wees om te stem23-13Jy moet ingeteken wees om te stem
Bravo SNI! Ek hoop van harte dat anti-vaxers hierdie artikel lees en teen Covid-19 geënt word so gou moontlik.